Oorsaak van Natasha Potgieter se dood bekendNatasha Potgieter Die ouers van Natasha Potgieter sê hulle sukkel steeds om ŉ mate van berusting te vind, al weet hulle nou wat die oorsaak van hul dogtertjie se dood was. Volgens kapt. Phumelelo Dhlamini, woordvoerder van die polisie, het Natasha verdrink. “Daar word geen vuilspel vermoed nie. Die ondersoek gaan egter voort om die presiese omstandighede rondom die gebeure voor haar dood vas te stel,” het Dhlamini gesê. Jaco Potgieter, Natasha se pa, het aan Maroela Media gesê Natasha se boeties mis haar nog baie en dat dit sleg gaan met hulle. Natasha (6) het op 5 Februarie by ŉ maatjie gaan speel en glo alleen teruggestap na haar ouerhuis toe sy verdwyn het. Gemeenskapslede en die polisie het onmiddellik na haar begin soek. Haar liggaam is die volgende oggend in ŉ swembad naby haar huis gevind. Volgens Dhlamini is Natasha se liggaam deur die eienaars van die huis waar sy verdrink het gevind. Hy het gesê die huis is sowat twee huise van Natasha se ouerhuis af. Sy is twee weke gelede begrawe uit die NG kerk Ladybrand-Noord. Tania Halse, wyksraadslid, het destyds op Facebook ŉ beroep op die gemeenskap gedoen om nie te bespiegel of kritiek te lewer oor die omstandighede rondom Natasha se dood nie. “Julle het almal so trots gemaak met julle pogings om na haar te soek, moet nou nie afbreuk daaraan doen nie. Kom ons ondersteun eerder die gesin in hulle uur van nood.” Natasha was ŉ gr. R-leerder by Bokmakierie-kleuterskool by die Ladybrand Primêre Skool.